INET มั่นใจยอดขายปี 61 โตเข้าเป้า 30% จ่อตั้งกองทุนอินฟราสตรักเจอร์ H1/62
INET มั่นใจยอดขายปี 61 โตเข้าเป้า 30% จ่อตั้งกองทุนอินฟราสตรักเจอร์ H1/62 หวังนำเงินใช้หนี้ลดสัดส่วน D/E เหลือ 0.5 เท่า
6 มิ.ย. 2561

นายวัลล์ชัย เวชชีวะดำรงค์ รองกรรมการผู้จัดการ บริษัท อินเทอร์เน็ตประเทศไทย จำกัด (มหาชน) หรือ INET เปิดเผยว่า บริษัทเตรียมจัดตั้งกองทุนโครงสร้างพื้นฐานภายในครึ่งปีแรกของปี 62 โดยจะนำสินทรัพย์ของบริษัทที่เป็นอาคารดาต้าเซ็นเตอร์ที่สระบุรี ไซส์ 3 เฟส 1 พื้นที่ 2,000 ตารางเมตร ซึ่งมียอดขายแล้ว 85% ขายเข้าเป็นสินทรัพย์เพื่อจัดตั้งกองทุนมูลค่าเริ่มต้นอยู่ที่ 3 พันล้านบาท โดยเลือกกลุ่มธนาคารกรุงเทพเป็นที่ปรึกษาและเป็นผู้จัดการกองทุน
สำหรับเงินที่ได้จากการขายสินทรัพย์เข้ากองทุนบริษัทจะนำไปชำระคืนหนี้ 1 พันล้านบาท เพื่อให้อัตราส่วนหนี้สินต่อทุน (D/E) ลดลงเหลือ 0.5-0.8 เท่า จากปัจจุบันเข้าใกล้ระดับ 1.5 เท่า และนำไปเข้าซื้อหุ้นของกองทุนดังกล่าวเพื่อจะเข้าไปถือหุ้นในกองทุนสัดส่วน 33% ตามระเบียบของคณะกรรมการกำกับหลักทรัพย์และตลาดหลักทรัพย์ (ก.ล.ต.) รวมถึงการนำเงินไปใช้ลงทุนอื่นๆ
นอกจากนี้ บริษัทตั้งเป้าหมายการจัดตั้งกองทุนโครงสร้างพื้นฐานแล้วเสร็จในช่วง 5 ปี หรือภายในปี 66 จะมีรายได้เพิ่มขึ้นแตะ 1 หมื่นล้านบาท จากการขยายจำนวนลูกค้าที่ใช้บริการให้เพิ่มขึ้น พร้อมทยอยลงทุนพื้นที่ดาต้าเซ็นเตอร์ใหม่ๆ รองรับการใช้งานในอนาคต
โดยปัจจุบันบริษัทอยู่ระหว่างการทำระบบไฟฟ้าของดาต้าเซ็นเตอร์ ไซส์ 3 เฟส 2 ที่สระบุรี เพื่อรองรับการให้บริการเพิ่มขึ้น หลังจากเฟส 1 ใกล้เต็มแล้ว ซึ่งใช้เงินลงทุนราว 500-600 ล้านบาท และคาดเปิดให้บริการภายในปี 62 ขณะที่ปัจจุบันบริษัทมีจำนวนพื้นที่ดาต้าเซ็นเตอร์ทั้งหมด 12,000 ตารางเมตร ทั้งหมด 5 อาคาร ในกรุงเทพฯ และสระบุรี
ส่วนในปีนี้บริษัทมั่นใจยอดขายจากการดำเนินงานจะเติบโตตามเป้าหมายที่ 30% จากปีก่อน หรือมาอยู่ที่ 1.4 พันล้านบาท จากปีก่อนที่มียอดขายจากการดำเนินงานที่ 1 พันล้านบาท โดยการเติบโตของยอดขายมาจากจำนวนลูกค้าที่ใช้บริการเพิ่มขึ้น ขณะที่บริษัทตั้งเป้าเพิ่มจำนวนลูกค้า 30% หรือเพิ่มเป็น 2,100-2,300 ราย ภายในสิ้นปีนี้ ซึ่งปัจจุบันบริษัทมีจำนวนลูกค้าเพิ่มขึ้นมาเป็น 1,600 ราย จากต้นปีที่ 1,400 ราย
นอกจากนี้ บริษัทยังมองโอกาสในการขายหุ้น บริษัท เน็ตเบย์ จำกัด (มหาชน) หรือ NETBAY ที่บริษัทถืออยู่ออกมาอีกภายในปีนี้ในจังหวะที่ราคาเหมาะสม ซึ่งประเมินว่าจะมีรายได้จากการขายหุ้น NETBAY เข้ามาในปีนี้ 200-300 ล้านบาท โดยปีก่อนบริษัทขายหุ้น NETBAY ออกไปมีรายได้เข้ามา 300 ล้านบาท ทั้งนี้ หากรวมรายได้จากการขายหุ้น NETBAY ในปีนี้บริษัทคาดว่าจะมีรายได้รวมอยู่ที่ 1.7 พันล้านบาท สำหรับอัตรากำไรขั้นต้นและอัตรากำไรสุทธิ บริษัทจะรักษาระดับให้อยู่ที่ 25% และ 5% ตามลำดับ